|  |  |
| --- | --- |
| **Hajdúszoboszlói Polgármesteri Hivatal**  **Gazdasági Iroda**  4200 Hajdúszoboszló, Hősök tere 1.  Telefon: 70/489-4661 | **2.**  …………………………………….....  kódszám |

|  |  |  |
| --- | --- | --- |
| Ügyiratszám: HSZ/30679/2022.  A 2022. szeptember 22-ei képviselő-testületi ülés jegyzőkönyvének melléklete | Összeállította: | Bárdos Ilona |
| Ellenőrizte: | ……… |
| Megtárgyalja: | Valamennyi Önkormányzati Bizottság |
| A döntéshez szükséges többség: | Egyszerű többség |

**Tájékoztató**

**a 2022. évi városi költségvetés I-VII. hónapra vonatkozó teljesüléséről**

**Tisztelt Képviselő-testület!**

**Tisztelt Bizottságok!**

Az Államháztartásról szóló törvény nem tartalmaz évközi beszámoló készítési kötelezettséget, ennek ellenére előnyös, hogy a képviselő-testület információt kapjon a költségvetés időarányos végrehajtásáról.

A 2022. évi költségvetés tervezésénél a legfőbb szempontok az alábbiak voltak:

* minden önkormányzati dolgozó az alapbéren felül kötelező és adható pótlékok, egyéb juttatások vonatkozásában az előző éveknek és új jogszabályoknak megfelelő járandóságban részesüljön,
* az intézmény-hálózatot a dologi kiadások vonatkozásában takarékosságra szólítottuk fel, csak a működéshez szükséges összegeket tervezhették,
* a folyamatban lévő beruházásokat be kell fejezni,
* új pályázatok esetén a 100 vagy közel 100 %-os pályázatokkal igyekezzünk tovább fejleszteni a várost.

Előzetesként megjegyzendő hogy a 2022. évi költségvetés elfogadásakor a korábbi évekhez képest súlypont eltolódások, illetve új prioritások is megjelentek.

A 2022. évi gazdálkodást továbbra is jelentősen befolyásolta a 2020. tavaszától jelen lévő koronavírus járvány. Ehhez társult a 2022. február 24-én kirobbant orosz-ukrán háború, mely nemzetgazdasági hatásán túl (infláció, földgáz-kérdés) az idegenforgalom alakulását is befolyásolta.

Fenti tényezők ellenére a 2022. évi költségvetést a képviselő-testület által eredetileg elfogadott igényei szerint hajtottuk végre oly módon, hogy a város likviditása ne kerüljön veszélybe. Az év hátralévő részére vonatkozóan már kevésbé lehetünk bizakodóak, hiszen az utolsó negyedév hatalmas energia áremelkedése az önkormányzatunk számára is jelentős terhet jelent majd.

A tájékoztatót I-VII. hónap időtartalmára készítettük el.

Az **1. számú melléklet** összefoglalóan tartalmazza az önkormányzat január-július hónapban teljesült előirányzatait. A város összes tervezett bevétele 58,32%-ra teljesült, mely az időszak vonatkozásában arányos. Ezen belül az összes működési bevétel arányosnak mondható, kis lemaradás a helyi adóbevételeknél mutatkozik. A felhalmozási bevételek (a teljesülés 20 %-os) nagy mértékben függnek a tervezett pályázatok előlegeinek és elszámolásainak lehívásától.

A kiadások mindösszesen 48,08%-ra teljesültek. Ez az arány azt mutatja, hogy a város takarékosan gazdálkodik, a kifizetések a város likviditásához alkalmazkodnak, azon belül maradnak.

Az intézmények finanszírozása július 31-én 50%-os, a város pénzkészlete az említett időpontban: 1.448.955 E Ft.

A beszámolóban első sorban néhány magyarázatra szolgáló tételt emelünk ki.

**Bevételek**

**Intézményi saját bevételek és átvett pénzeszközök (1/a. sz. melléklet)**

Összességében 52,18 %-ra teljesültek, amely időarányosnak mondható. A támogatást ütemezve utaljuk a pénzügyi szükségletnek megfelelően.

A saját bevételek között a *Járóbeteg-Ellátó Centrum* és a *Hajdúszoboszlói Városi Televízió* saját bevétele tér el jelentősebben a módosított előirányzathoz képest. A Járóbeteg-Ellátó Centrum esetében az ok visszavezethető a NEAK pandémia alatt bevezetett átlag-finanszírozásra.

A *Hajdúszoboszlói Gazdasági Szolgáltató Intézménynél* látható, hogy a gyermekétkeztetésben résztvevők száma megközelíti a tervezett létszámot. Az I-VII. hó átlaga 1751 fő a tervezett 1761 fővel szemben.

2022. augusztus 01-jével került sor az étkezési térítési díjak emelésére, így a várható bevétel a tervezettet meg fogja haladni.

**Helyi adóbevételek és átengedett központi adók (2. számú melléklet)**

A 2022. évi adóbevételek tervezése az év elején jelentős feladat elé állította az önkormányzati adóhatóságunkat, hiszen a Covid-járvány hatásai az adóbevételeken is meglátszottak az elmúlt 2 évben. Mindemellett, óvatos növekedésre számítottunk a 2 legfontosabb adónemben (helyi iparűzési adó és idegenforgalmi adó). Jelenleg úgy tűnik, ismerve már a 8. havi adatokat is, hogy a tervszám tartható építményadóban, helyi iparűzési adóban többletbevétel keletkezhet, míg az idegenforgalmi adó esetében némi elmaradásra számítunk.

A ***tartózkodási idő utáni idegenforgalmi adó***nem esetén 171.976 E Ft volt a bevétel az I-VII. hó során (éves terv 39,09 %-a). Az idei turizmus (főként a nyári főszezon – kb. 610.000 vendégéjszaka az NTAK-ban) már kezd hasonlítani a 2020. év előttiekhez. Azonban sajnálatos módon az orosz-ukrán konfliktus negatívan hat a hajdúszoboszlói turizmusra is, hiszen ezen két nemzetből nem jönnek turisták (pedig komolyan növekvő számokat tudtunk felmutatni 2020-ig) az itt lévő menekült státuszban lévő ukrán személyeknek nem kell az adót megfizetni. Mindenképpen örvendetes, hogy más külföldi nemzetek azonban újra visszatértek, így különösen a lengyel, román, szlovák vendégek száma ugrott meg tavalyhoz képest. Ezért a magyarok aránya némileg visszaesett, hiszen a külföldi utazások előtt – két év után - megnyílt minden út, amit ki is használtak honfitársaink.

A rezsiemelkedések által egyik leginkább veszélyeztetett ágazat a turizmus, ami ősztől komoly kérdőjeleket vet fel. Egy újabb komoly járványhelyzet kialakulásának elmaradásában is csak reménykedhetünk. A helyi szolgáltatók minden lehetségest megtesznek, de az ősz sikeressége (adóbevételek mértéke) nem a munkájukon fog múlni.

Az ***építményadó*** rendszerében az utóbbi években nem történt jelentős jogszabályi változás, így az adóköteles tárgyak számának módosulásától nem remélhető növekedés (3357 db adótárgyat tartottunk nyilván), így csak egyéb okok folytán növekedhet a bevétel (pl. épület-átalakítás, adóköteles ingatlan építése, stb.). Az I-VII. hónap során ezen adónemben 82.903 E Ft volt a bevétel, ami az éves terv 50,24 %-a. A II. félévi adótételek megfizetése szeptember 15-én esedékes, így véleményünk szerint tartható az előirányzat összege ezen adónemben.

A ***helyi iparűzési adónem***ben a bevétel az I-VII. hónapban 447.969 E Ft volt, ami a módosított előirányzat 49,77 %-ának felel meg, de természetesen ide kellene számítani az állam által megtérített kompenzálást is, mely 145.912 E Ft, és az 5. sz. mellékletben található.

4.158 adózót tartottunk nyilván ezen adónemben. A 2020. év jelentős visszaesését követően, az idén május 31-ig beadott bevallások feldolgozása alapján megállapítható, hogy adóerőképességünk újra a válság előtt mértékű (38.741 Ft/lakos). A bevallások alapján a II. félévre jelentősebb összegű adót írtunk elő, azaz a tervszám túlteljesítését reméljük. Mindemellett romló fizetési morálra számítunk az ősz folyamán, tekintettel arra, hogy az adózók fizetési helyzetét nem segítik a jelenlegi/várható gazdasági folyamatok.

A ***pótlék- és bírságbevétel*** 1.779 E Ft volt az I-VII. hónapokban, ami az éves terv 44,48 %-a. Ezen bevételek mindig negatív adózói magatartásokon alapulnak (pl. késedelmes fizetés, bevallás beadásának elmulasztása), így nehezen tervezhető.

***Gépjárműadó***-bevétel bár még keletkezik (952 E Ft) a hátralékok beszedése okán önkormányzati adóhatóságunknál, azonban mivel állami bevétel, azt teljes egészében el kell utalnunk a Magyar Államkincstár számlájára.

**Egyéb bevételek (3. sz. melléklet)**

**A *táblázat első sorában*** mutatkozó 10.548 E Ft-ból a legjelentősebb bevételek az alábbiak:

* első lakáshoz jutás hiteltörlesztése 1.106 E Ft
* előző évek segélyeinek visszatérítése 917 E Ft
* vendégkönyv bevétele 80 E Ft
* ÁFA visszatérülés 6.747 E Ft
* továbbszámlázott szolgáltatások 1.097 E Ft

2020. évtől jogszabály alapján a ***kéményseprőipari*** tevékenység bizonyos bevétele az önkormányzatokat illeti meg, ebből az első hét hónapban 397 E Ft folyt be.

Idén újra megrendeztük a ***Város Bálját***, melyből ezen tájékoztató készítéséig 6.279 E Ft realizálódott. A bál eredményét, mely 2.700 E Ft az óvodákban kialakított sószobára és fejlesztő játékok vásárlására fordítja önkormányzatunk.

Bizakodhatunk a pandémia lecsengésében, a ***sportház*** év elejétől látogatható, bevétele meghaladja a tervezettet. Lehetőségeinknek megfelelően a járványügyi veszélyhelyzetben meghatározott előírásokat szem előtt tartva tudtuk biztosítani a városi sportház igénybevételét, továbbra is fontos feladatunknak tekintjük, hogy térítésmentesen tudják igénybe venni edzésekre, versenyekre, diák- és szabadidős sportrendezvényekre a város kiemelt és egyéb sportegyesületei.

Ez a melléklet tartalmazza továbbá a ***HÉSZ módosításá***hoz hozzájáruló vállalkozások befizetéseit.

**Átvett pénzeszközök (4. sz. melléklet)**

A táblázatában a működésre tervezett 176.682 E Ft 68,75 %-ra, míg a felhalmozásra átvett pénzeszközök csak 12,42 %-ra teljesültek. Természetesen itt befolyásoló tényező a pályázati beruházások kivitelezésének és lehívásának üteme is.

A ***közmunká***ra tervezett mintegy 100 fővel szemben 79 főt foglalkoztattunk, ezért a bevétel teljesítése 40 %-os. Ennek megfelelő szintű a kiadási oldal is.

Az ***intézmények***től a feladatelmaradások miatt 2021. évről 61.153 E Ft került ***elvonásr***a, melyet a zárszámadás elfogadását követően kellett az intézményeknek beutalniuk.

***Innovatív vízgazdálkodási rendszerek gyakorlati alkalmazásai pályázat*** feladaton a teljesülés 0%. A benyújtott pályázatokat szeptember 30-ig bírálja el a pályázat kiírója.

Hajdúszoboszló ***gyógyhely komplex turisztikai fejlesztése pályázat*** soron a teljesülés 0 %. A projekt támogatási előleg kérelmét augusztus elsején hagyta jóvá a Közreműködő Szervezet, így annak teljesülése a beszámoló időszakát követően realizálódott.

TOP-4.3.1 - ***leromlott városi területek rehabilitációja*** – pályázat megvalósítása folyamatban van, a Közreműködő Szervezet szeptember 7-én kelt levelében értesítette az Önkormányzatot a támogatási előleg átutalásáról.

Aktív Magyarország program - ***bringapark pályázat*** – pumpapálya feladaton a teljesülés 0 %, ugyanis a pályázat nem nyert támogatást.

TOP-Plusz-2.1.1-21 ***energetikai korszerűsítés*** pályázat megvalósítására május hónapban aláírásra került a Támogatási Szerződés. A pályázatban jóváhagyott ütemezés szerint a kiviteli tervek elkészítésével, szeptember hónapban indul a projekt. Az előleg lehívása ezt követően, várhatóan több ütemben történhet.

**Állami támogatások (5-6. sz. melléklet)**

A ***normatív állami támogatás*** teljesülése időarányos.

Az ***iparűzési adó kompenzálására*** kapott támogatás (a KKV-k 1%-os adója) az év folyamán két részletben kerül leutalásra. Az első 50%-ot a beszámoló már tartalmazza, a második 50% várhatóan október hónapban kerül jóváírásra az önkormányzat bankszámláján.

A melléklet tartalmazza a 2020. és 2021. évek után elszámolt állami támogatások különbözetét 8.828 E Ft-ot, mely ***államkincstári ellenőrzések*** alapján többletbevételt eredményezett az önkormányzatunknak. Az összeg az általános tartalékot növeli.

Ugyancsak itt található az az állami támogatás is, melyet a február 24-én kirobbant és jelenleg is tartó ***humanitárius katasztrófa*** áldozatainak megsegítésére az állam biztosít Hajdúszoboszló város vendégtartói és ellátást biztosító vállalkozói részére. Állami támogatást március 16-ától lehet igényelni, mely alapján önkormányzatunk július 31-ig 140.104 E Ft támogatás kapott.

**Vagyonhasznosítási bevételek (7. sz. melléklet)**

***Ingatlan értékesítés*** soron a 87.180 E Ft előirányzattal szemben a teljesítés 37.620 E Ft (43%).

Az első félévben tartott árverésen 4 ingatlant hirdettünk meg értékesítésre, melyből a Bajcsy-Zs. u. 20. szám alatti lakóház, udvar, gazdasági épület megnevezésű ingatlan 17.450 E Ft eladási áron, a Hősök tere 6/d. 2/6. szám alatti lakás 18.370 E Ft eladási áron kelt el.

Ezen felül meghirdetett Rákóczi u. 177. és a Galgócz soron lévő 6973/53 hrsz-ú ingatlanra nem volt jelentkező.

A ***közterület használati díj*** soron a teljesítés 52,72 %-os a tervezett bevételhez képest.

A ***vagyonhasználati díjak*** közül a gyógyfürdő területhasználati díj és a hőszolgáltatási bérleti díj időarányosak. A víziközművek vagyonhasználati díja kiszámlázásra került, a kifizetése beruházási és felújítási számlák kompenzációjával fog megtörténni.

A ***földalapú támogatás***ra önkormányzatunk beadta igényét.

**Kiadások**

Felkértük az előirányzatokért felelős kollégák írásos indoklását a 2022. I-VII. hónapok vonatkozásában, melyeket az alábbiakban foglalunk össze:

**Intézmények önkormányzati feladatok kiadásai (8/a., 8/b, 8/c. sz. mellékletek)**

A 3.974.181 E Ft módosított előirányzathoz képest a teljesítés az időarányostól elmarad. A néhány %-os elmaradás a takarékos gazdálkodásnak, valamint a költségvetési rendeletben meghatározott és csak II. félévben fizethető kiadásoknak köszönhető.

Az intézményeknél a személyi juttatások vonatkozásában a kötelező és adható kiadások a tervezettnek megfelelően alakulnak.

Az intézményhálózatból ki kell emelni a ***Járóbeteg-Ellátó Centrumot,*** működésének 90 %-át az állam finanszírozza. Itt jelenleg és valószínű az év végéig is a NEAK átlagfinanszírozást biztosít az intézmény részére. Ezen finanszírozási forma most már nem ideális, tekintettel arra, hogy több a személyesen megjelenő beteg, mint a pandémia idején volt.

Továbbá 2022. május 01-től az alapellátás keretén belül a területi védőnői feladatok működtetésével is megbízta a fenntartó – a létszáma 8,75 fővel nőtt, összlétszám így 95,25 főre emelkedett – így a védőnők finanszírozása a két hónapos csúszást figyelembe véve, már 2 havi bér és járulékot előlegezett meg az intézmény más szakrendelés finanszírozása terhére.

A központi orvosi ügyelet működtetését 2021. július 01-től 2022. június 30-ig (meghosszabbítva 2022. október 31-ig) az OMSZ vette át, pilot program keretében.

Az intézményhálózat gazdálkodása mind a kötelező feladatok, mind az önként vállalt feladatok tekintetében időarányos és szakmailag megalapozott.

**Városüzemeltetés (9. sz. melléklet)**

A legtöbb üzemeltetési tevékenység folyamatos feladatellátást tartalmaz, melyet többségében a Hajdúszoboszlói Városgazdálkodási Nonprofit Zrt. lát el. A mellékletben néhány esetben időarányosan alulteljesítés tapasztalható.

Közszolgáltatási szerződés keretében történik a feladatellátás a menetrendszerinti helyi autóbusz-közlekedés (VOLÁNBUSZ Zrt.) valamint a nem közművel összegyűjtött háztartási szennyvíz gyűjtése, elszállítása (Loós és Társa Kft.) tekintetében. A táblázat tartalmazza továbbá az önkormányzati fogyasztási helyek közüzemi díjainak felhasználását is.

***Egyéb áramdíjak*** feladaton a teljesülés 26,48 %, melynek mértéke mindig az áramszolgáltató számlázásához igazodik.

***Külterületi utak*** fenntartása feladaton a teljesülés 0 %, azonban a feladatellátás műszaki teljesülése 60 % július végén, melynek pénzügyi teljesítése így a beszámoló időszakát követően teljesült.

***Helyi utak kátyúzása*** feladaton a teljesülés 0 %. 2022. évben a Hajdúszoboszlói Városgazdálkodási Nonprofit Zrt. látta el a feladatot, azonban annak pénzügyi elszámolása még nem történt meg részükről.

***Szúnyoggyérítés- rágcsálóirtás*** és növényvédelem feladaton a teljesülés 5,56 %, mely a növényvédelmi beavatkozások I. ütemének mértékét tartalmazza. A rágcsálóirtást szinte folyamatosan, igény szerint végzi a cég, míg az idei szárazság miatt az első szúnyoggyérítésre a beszámoló időszakát követően került sor, augusztus 17-én. Több növényvédelmi intézkedés is történt, melyek pénzügyi teljesítése a III-IV. negyedévben realizálódik.

***Szent István park őrzése*** feladaton a teljesülés 0 %. A feladatellátás június 15-től augusztus 31-ig tart, így a pénzügyi teljesülés csak ezt követően realizálódik.

***Menetrendszerinti helyi autóbusz közlekedés*** feladaton a 34,02 %, mely az elmúlt év utolsó negyedév és a 2022. év I. negyedév pénzügyi teljesítését tükrözi. A képviselő-testület szeptemberi ülésén tárgyalja a szolgáltató II. negyedévre vonatkozó beszámolóját, mely pénzügyileg az utolsó negyedévben realizálódik.

***Nyilvános illemhely*** ***üzemeltetés*** 3,34% a Szabadtéri Színpadnál, Szabadidőpark és Szent István parkban megnevezésű sor az utóbbi két helyszínen meglévő illemhelyek üzemeltetését foglalta magában 2022. évben tekintettel arra, hogy a Szabadtéri Színpadnál lévő nyilvános illemhelyet a Gasztro tér üzemeltetője saját maga üzemeltette augusztus végéig. A Hajdúszoboszlói Városgazdálkodási Nonprofit Zrt. által üzemeltetett illemhelyek közül a Szabadidő parkban folyamatos a nyitvatartás, nyári időszámítás szerint reggel 7.00-21.00 óra között, míg téli időszámítás szerint 7.00-18.00 óra között. A Szent István parkban a konténer wc május 01. - szeptember 30. között üzemel, augusztus 31-ig 00-24.00 órában, míg szeptember hónapban 7.00-22.00 óráig. A szerződés szerinti, elszámolás a feladatellátás végével történik.

***Szökőkutak üzemeltetése, karbantartás, úszó szökőkút*** kereten a teljesítés 27,62%. A feladatellátás májustól október végéig terjed, a pénzügyi teljesítés döntően a III. és IV. negyedévben jelentkezik.

***Harangház üzemeltetés, karbantartás*** kereten a teljesülés 0%, azonban a feladatellátás folyamatos, a szerződés alapján év végével egy számlát nyújthat be a vállalkozó.

***Kényszerkaszálás közterületen*** soron a teljesítés 0%-os, tekintve, hogy csak ott történik beavatkozás, ahol az Adó- és Rendészeti Iroda elrendeli azt. 2022. évben még nem történt ilyen beavatkozás.

***Lakott külterületi utak fenntartása*** feladaton a teljesülés 0%. Ebből a szempontból kedvező időjárási körülményeknek köszönhetően az elmúlt év őszén elvégzett felújítási munkálatok nem tették szükségessé a beavatkozást az év első felében. Az őszi időjárás kedvezőtlenné fordulása esetén várhatóan az év második felében fog felmerülni a beavatkozás szükségessége.

***Nem közművel összegyűjtött háztartási szennyvíz*** gyűjtése szállítása, ártalmatlanításra történő átadása feladaton a teljesítés 94,76 %, gyakorlatilag az első félévben felhasználásra került a rendelkezésre álló forrás. A korábbi évekhez képest megnövekedett mennyiség elengedhetetlenné teszi további forrás biztosítását, melyről és egyben a szolgáltató díjemelési igényéről is önálló előterjesztés keretében dönt a képviselő-testület.

***WiFi4 EU rendszer üzemeltetése***. A pályázat megvalósítása a gyógyhelyi pályázattal párhuzamosan kerül megvalósításra, ugyanis a rendszer központja a projekt keretében elkészült családbarát létesítményben kerül kialakításra, melynek beüzemelése legkésőbb a projekt megvalósítás végső határidejéig, 2023.02.28-ig megtörténik.

***Városi karbantartásra, kisjavításokra*** rendelkezésre álló kereten a pénzügyi teljesülés 27,25%-os. A keretből elkészült a Szabó László zug 7. sz. melletti közterület helyreállítása, kerítés bontással, közlekedést akadályozó oszlopok kihelyezésével illetve a Gábor Áron utcán a mutatványos tér melletti önkormányzati területű beépítetlen ingatlanról az elburjánzott növényhajtások kitakarítása és a terület rendezése történt meg.

***Illegális hulladéklerakók felszámolása*** feladaton a teljesítés igazodik a felmerülő tevékenység-ellátáshoz, melynek mértéke a beszámoló időszakában 35,4 %.

***Árusító pavilonok karbantartása*** feladaton a teljesülés 0%. Sajnálatos módon ismételten megrongálták az önkormányzati pavilonokat, melyben rendőrségi nyomozás van folyamatban. A biztosító felé a kár bejelentésre került, azonban a helyreállítás költségei meghaladják a rendelkezésre álló forrást, így annak megelőlegezése miatt további költségvetési forrás válik szükségessé.

***Fedett buszvárók üzemeltetése*** /Publimont Kft./ A teljesítés 0%, mert a pénzügyi teljesítés év végén realizálódik majd.

***Falevél elszállítása lakosságtól is*** kereten a teljesülés 100 %-os. Az elmúlt évben nem biztosított forrást a városi költségvetés ezen feladat ellátására, így az év első felében már kimerült a keret az elmúlt évről ottmaradt falevél és az idei évben meghirdetett, házhoz menő zöldhulladék gyűjtése program keretében kihelyezett zöldhulladék elszállításával. Az év második felében várhatóan még felmerülő igényekre további forrás biztosítása válik szükségessé.

**Szociális feladatok (10. sz. melléklet)**

Az egészségügyi, szociális és gyermekvédelmi területet érintő 2022. év I-VII. havi teljesítés 32,43 %-os felhasználást mutat, mely szinte azonos a tavalyi időszakkal.

A mellékletben a 4/ÖK, 8/ÖK, 9/ÖK, 16/ÖK sorokon a kiadás 0 %, melyre az alábbi magyarázatot adjuk:

A ***Bursa Hungarica Felsőoktatási Ösztöndíj Pályázat*** keretében 61 fő tekintetében a 2022-es forduló második utalása augusztusban, 1.435 E Ft összegben megtörtént. A 2023-as fordulóhoz a pályázatot a minisztérium kiírta.

A ***szünidei gyermekétkeztetés*** kiadásai a Hajdúszoboszlói Gazdasági Szolgáltató Intézményünknél jelennek meg, a normatív állami támogatás felhasználása az intézményben történik. A technikai lebonyolításával a szakbizottság szintén a Hajdúszoboszlói Gazdasági Szolgáltató Intézményt bízta meg. Az önkormányzat a *tavaszi szünet*ben - 2 napon át - két főzőkonyhán 71 gyermek étkeztetését biztosította, 142 adag étel kiosztásával, mely 57.510 Ft összegű, ebből az önrész 8.946 Ft. A *nyári szünet*ben 55 napon át átlagosan 93 gyermeket étkeztettünk - adagszám 2862 (06., 07. hó) – 1.340.522 Ft összegben, ebből önerő 361.718 Ft. Az óvodás és bölcsődés gyermekek a tavaszi szünidei étkeztetésben nem vettek részt, mivel az intézményekben tavaszi szünet nincsen.

A ***beiskolázási támogatás*** igénylése augusztus 01-től október 31-ig lehetséges, ezért támogatás megállapítása sem történt július 31-ig.

A ***krízis tűzifa*** soron a felhasználás 0%, mivel a Nemzeti Infrastruktúra Fejlesztő Zrt. valamint a Leier Zrt. (4500 raklap) felajánlásából segítettünk a rászoruló családoknak. 24 esetben állapítottunk meg ilyen jellegű támogatást, illetve a raklapok szétosztásra kerültek.

***Az első lakáshoz jutók támogatásában*** 2022 évben 9 fiatal család részesült, összesen 4.500 E Ft-ban. A lakosság számára kedvezőbb feltételek és emelt támogatási összeg miatt igen népszerű támogatási fajta.

A ***rendszeres települési gyógyszertámogatás*** továbbra is az egyik legnagyobb segítséget nyújtó támogatás, a kevés jövedelemmel, és betegséggel küzdő város lakosainak számára. Átlagosan 101 fő részesült ebben az ellátásban, a tervezett előirányzat elegendőnek tűnik.

**A *babaköszöntő csomag*** esetében a felhasználás 2.535 E Ft, 150 db csomag áll rendelkezésre. A beszámoló időszakáig 85 újszülött részesült a természetbeni támogatásban. Továbbra is rendkívül népszerű és hangulatjavító támogatási forma.

A ***rendszeres települési lakhatási támogatás*** (11/ÖK sor) a felhasználás nem időarányos, de a lakosság számára kedvezőbb feltételek miatt az elmúlt negyedévben a benyújtott új kérelmek száma 30%-al nőtt.

A ***rendkívüli települési támogatás*** (12/ÖK sor) tekintetében elmondható, hogy ismét magasabb a felhasználás – 4.121 E Ft - az elmúlt évekhez viszonyítva.

181 esetben állapítottuk meg az ellátást. A jelenlegi helyzetben jellemzően 10 E Ft alatti támogatási összegek nem állapíthatók meg. Polgármesteri hatáskörben 125 esetben kaptak támogatást a családok, - polgármester általi méltányossági megállapítás 19 esetben történt - valamint nagyobb összegek megítélése miatt a szakbizottság méltányos támogatást 56 alkalommal hagyott jóvá.

A legnagyobb összegű támogatásokat a döntéshozó lakhatási problémák, hosszantartó betegség fennállása esetén nyújtotta. A szakiroda úgy látja, ezen soron a támogatási összeg az elkövetkezendő hónapok történéseit figyelve, nem lesz elegendő.

***Temetési támogatásban*** (13/ÖK sor) 35 család részesült, 1.489 E Ft összegben. A korábbi évekhez hasonlóan a temetési költségek kifizetése nagyon megterheli a családok életét.

A ***köztemetések*** száma 5 fő, összege: 1.082 E Ft. A Hajdúszoboszlói Városgazdálkodási Nonprofit Zrt. vezérigazgatójának egyetértésével a köztemetés költségének összegét az idei évben emelni kellett.

A ***gondozási kiadások*** támogatásaa rendszeres havi (5.000-10.000 Ft/hó/fő) támogatás elsősorban az ápolásra, gondozásra szoruló idős lakosság számára nyújt segítséget, átlagban 46 fő/hó részesül ebben a támogatásban. Az életkor kitolódásával jellemzően az idősebb korosztály gondozási, ápolási időszakai hosszabbodnak. Sajnos egyre növekvő tendencia a még nem nyugdíjas korú lakosok körében a súlyos gondozást igénylő betegségek megjelenése. Az ellátási forma a városban rendelkezésre álló ápolást, gondozást nyújtó intézmények - magas a lakossághoz viszonyított férőhelyszám ellenére és a nappali ellátás keretén belül nyújtott házi segítségnyújtást is figyelembe véve - komoly gondot jelent a családok számára. A 2022. évre tervezett előirányzat elegendőnek bizonyul.

***Iker, többes******ikergyermekek*** születéskori pénzbeli, gondozásukhoz tartozó támogatásban (6/ÖK) 1 család részesült, 260 E Ft összegben.

***Kiskorúak térítési díj*** átvállalása soron a nagyon alacsony (5,9 %) felhasználás oka, hogy előre utalunk egy tanévre, tehát a következő utalások szeptember, október hónapban következnek. 9 gyermek vette igénybe a támogatást.

Az ***élelmiszer és tisztasági csomag***nála felhasználás időarányos, 73 esetben 831 E Ft a felhasználás.

**Egyéb kiadások (11. sz. melléklet)**

A működésre átadott pénzeszközök teljesítése 61 %-os. Az éves működésre adott támogatások időarányosak (HKSZK, TDM), a többi feladatnál a költségvetési rendeletnek megfelelően, a szerződések ütemezése alapján történik a pénzügyi teljesítés.

**Külön keretek (12. sz. melléklet)**

A ***célfeladatokra*** elkülönített összegek (1/ÖK-8/ÖK és 12/ÖK sor) felhasználásáról a szakbizottságok javaslatára a képviselő-testület döntött, a felhasználásukról az alábbi tájékoztatást adjuk:

* A ***Kulturális, sport, turisztikai pályázati alap*** (4/ÖK sor) összege a város 2022. évi költségvetésében 38.600 E Ft, melyből az első 7 hónapban 15.004 E Ft, 38,87% került felhasználásra. A költségvetési rendeletben foglaltakat figyelembe véve a képviselő-testület pályázati eljárás keretében támogatott egyesületeket a pályázatokban megfogalmazott tevékenységek megvalósítására. A veszélyhelyzetre való tekintettel a megítélt támogatások 50%-át az első félévben, másik 50%-át pedig a második félévben utaljuk ki az egyesületeknek. A támogatások odaítélésénél a testület a város jelentősebb kulturális és sportprogramjait, a megvalósulásukra benyújtott kérelmeket és pályázatokat tartotta szem előtt.

Ebből a keretből került megvásárlásra Galánfi András „Napba öltözött” című szobra 900 E Ft összegben.

* A képviselő-testület az ***Oktatáspolitikai célkeretből*** (3/ÖK sor) támogatta nyári napközis tábor eszköz- és tisztítószer beszerzését, valamint szakmai tanulmányút buszköltségét, illetve finanszírozta könyvek kiadásának nyomdai költségét, 736 E Ft összegben.
* A képviselő-testület ***köznevelési alapítványokat*** támogatott 5.000 E Ft összegben a költségvetés Köznevelési Alap soráról, 13 óvodai, iskolai alapítvány kapott támogatást játékok, eszközök beszerzésére.
* ***Városmarketing keret*** (5/ÖK sor) A marketing feladatok teljesítésére vonatkozó 2022. évi városmarketing keret 40.000 E Ft. Hajdúszoboszló Város Önkormányzatának Turisztikai és Nemzetközi Kapcsolatokért Felelős Bizottsága a 31/2022. (II. 24.) polgármesteri határozat szerinti turisztikai városmarketing terv alapján, a Hajdúszoboszlói Turisztikai Nonprofit Kft-t – a Hajdúszoboszlói Turisztikai Desztináció Menedzsment Szervezetét bízta meg - a 2022. évi „Hirdetési és marketing-szolgáltatások” feladatok megvalósításával éves 38.000 E Ft keretösszegben.

A fenti keretből 27.620 E Ft összegben a 2022. 01-07. időszakban a hirdetési és marketing-szolgáltatások megvalósultak, a második félévi keretösszegből fennmaradó kiadások arányosak az év hátralévő részére tervezett marketing- és hirdetési feladatok költségeivel.

* ***A Civil Szervezetek és Intézmények támogatása keretet felhasználásáról (12/ÖK sor)***

A 2022. évben 7.000 E Ft került elkülönítésre (2.500 E Ft-tal kevesebb az előző évhez képest). A keret 2022. I-VII. hó időszakban összesen 3.375 E Ft került kifizetésre, mely a teljes keret 48 %-a.

Az összes támogatott kérelem pályázati eljárás keretében érkezett. Pályázati kiírás alapján kizárólag működési jellegű kiadásokra és maximum 200 E Ft összegig lehetett támogatást igényelni.

A kiírásra 57 szervezet adta be pályázatát mely jóval meghaladta az előző évben érkezett igényeket (41). Ez összegszerűen 23.944 E Ft igényt jelentett, mely 2,8 szorosa az előző évi kérelmeknek (8.418 E Ft).

A pályázók többsége sport tevékenységgel foglalkozik (15 db). Viszonylag nagyszámú volt az érdekvédelmi, érdekképviseleti tevékenységgel foglalkozó egyesületek (6 db) és a kulturális, hagyományőrző egyesületek (6 db) száma. Ezen kívül pályázott még 5 szociális, egészségügyi, 5 szabadidős 4 nyugdíjas, 2 közbiztonsági, 1 állatvédő, 1 nemzetközi kapcsolatok ápolásával foglalkozó szervezet, valamint 1 egyházközösség, 1 nemzetiségi önkormányzat és 1 intézmény. 7 szervezet első alkalommal vett részt a pályázaton.

A költségvetési rendelet előírásainak megfelelően a támogatások folyósítása szintén két ütemben történik.

A ***testvérvárosi kapcsolatokra*** (6/ÖK sor) tervezett összeghez pályázati támogatásokat nyertünk (1.998 E Ft és 1.500 E Ft).

***Hulladékszállítási díjkedvezményben*** (18/ÖK sor)531 háztartás részesült 2022. július 31-ig, 3.319 E Ft-ot utaltunk át a szolgáltató részére. Igen széleskörű és népszerű támogatási forma.

***Szoboszlói Nyár programsorozatra*** (21/ÖK sor) a tavalyi maradványösszeghez további 7.500 E Ft támogatást nyert az önkormányzat.

***Szociális pályázat*** (15/ÖK sor) megvalósítása elindult 2021. július 1-én. A feladaton a teljesülés 29,11 %, ugyanis a konzorciumi partner által megvalósuló projektelem (szociális munkás alkalmazása, szupervíziós képzés) költsége nem jelenik meg a város költségvetésében, míg az önkormányzat által vállalt feladatok (pld: programok) 2022. év első felében teljesültek. A projektben Hajdúszoboszló Város Önkormányzata a főpályázó, a Hajdúszoboszlói Kistérségi Szociális, Család és Gyermekjóléti Központ a konzorciumi partner. Mindkét szervezet rendelkezik megvalósítandó tevékenységekkel. 2022. és 2023. év nyarán sport és egészségnap, pályaorientációs tanácsadás, egészségügyi program kerül megvalósításra. Ezeket a programokat az önkormányzat szervezi. A konzorciumi partner sikeresen megvalósította a szupervíziós képzést a szociális gondozók, családsegítők, iskolai-óvodai szociális segítők és a gyermekvédelmi dolgozók részére. A projektben kulcsfontosságú szerepet kapnak a bevonásra került szociális munkások. A projekt keretében a szegregátum tekintetében 42 fő bevonása szükséges a kötelezően megvalósítandó tevékenységekbe. Hamarosan befejeződik a Közösségi Beavatkozási Terv elkészítése, mely szeptember hónapban benyújtásra kerül Támogató felé jóváhagyásra. A dokumentum által betekintés nyerhető a helyi viszonyokba, a közösségfejlesztést és a projekt megvalósítását megalapozó helyi szaktudás feltárásába, a diagnózis alapú komplex fejlesztés programtervének elkészítésébe, valamint az akcióterület-specifikus megoldások kidolgozásába. A projekt megvalósításának véghatárideje a pályázat ütemezése szerint 2023.08.31.

***TOP pályázatok tanulmánytervei*** (23/ÖK) kereten a teljesülés 0%. A tavaszi benyújtási határidővel beadott pályázatokhoz kapcsolódó dokumentumok elkészítésére nyújt fedezetet a keret, a Megalapozó Dokumentumok elkészítésére vonatkozó pénzügyi teljesítés csak a pályázatok eredményhirdetését követően esedékes.

***Zöld klímáért pályázat*** (27/ÖK) soron a teljesülés 0 %, tekintettel arra, hogy a projekt végső módosított határideje 2022. július 28. és a projekt teljes megvalósítására kötött szerződés kiegyenlítése ezt követően, a III. negyedévben esedékes. A projektben elkészült a Klímastratégia és megrendezésre kerültek a klímatudatosságot erősítő szemléletformáló rendezvények.

***Innovatív vízgazdálkodási módszerek gyakorlati alkalmazásai pályázat*** (29/ÖK) feladaton a teljesülés 0%. A képviselő-testület a júniusi ülésén döntött pályázat benyújtásáról, esővízgyűjtők beszerzésére vonatkozóan. A pályázatok bírálata legkésőbb szeptember 30. napjáig kell, hogy megtörténjen, így annak eredményéről még nincs információja a hivatalnak.

**Beruházások (13.sz melléklet)**

***Ivóvíz és szennyvíz közműberuházás*** feladatokon a teljesülés 0%. A MEKH (Hivatal) által 2022.01.01-2022.12.31. közötti időszakban kijelölt üzemeltető elkészítette javaslatát a szükséges beavatkozásokra vonatkozóan, melyet a Hivatal hagy jóvá. A hivatali jóváhagyást birtokolja a cég, melynek részleteiről külön előterjesztés keretében tájékoztatjuk a képviselő-testületet.

***Kiemelt turisztikai fejlesztési pályázat*** (GINOP-7.1.9-17) soron a teljesülés 57,8%. A kivitelezésre vonatkozó feltételes vállalkozási szerződések 2021. február 12-én aláírásra kerültek. A "Hajdúszoboszló gyógyhely komplex turisztikai fejlesztése" megnevezésű közbeszerzési eljárás mindhárom rész (fedett kerékpártároló építése, családbarát létesítmény építése, Mátyás király sétány és Szent István park fejlesztése-élményelemek) tekintetében, a megkötött kivitelezési szerződések 2021. szeptember 1-jén léptek hatályba, melynek feltétele a többletforrás biztosítása volt. A családbarát létesítmény és a fedett kerékpártároló a szerződéses teljesítési határidőn belül már április hónapban elkészült, a családbarát létesítmény a nyár folyamán kapta meg a használatba vételi engedélyt, annak hasznosítása átkerült a Hajdúszoboszlói Városgazdálkodási Nonprofit Zrt-hez. A Mátyás király sétány és Szent István park vonatkozásában szeptember 9-én megkezdődik a műszaki átadásátvételi eljárás, melynek lezárására optimális esetben leghamarabb szeptember hónap végén kerülhet sor, így a pénzügyi teljesítés az év utolsó negyedévében realizálódik.

***Villamos energia csatlakozás kiépítés*** feladaton a teljesítés 39,28 %. A rendelkezésre álló forrásból a beszámoló időszakáig az Új Konferenciaközpont kapacitásbővítésének E.ON felé fizetendő díja került teljesítésre.

***Bölcsőde bővítése pályázat*** kereten a teljesülés 0,59 %. A kivitelezésre vonatkozó vállalkozási szerződés 2021. december 10-én aláírásra került, a megvalósításra a munkaterület átadástól számított 12 hónap áll a kivitelező rendelkezésére. A projekt megvalósítása folyamatban van, műszaki készültsége augusztus elején elérte az 50 %-ot, mely megfelel a pályázatban előre jelzett ütemezésnek. Jelenleg az eszközök beszerzésére vonatkozó indikatív ajánlatkérés előkészítése zajlik, majd a becsült költség ismeretében indítható a közbeszerzési eljárás. A projekt sikeres műszaki átadás-átvételét, a hatósági engedélyek beszerzését követően előreláthatólag az intézmény 2023. szeptember hónapban nyithatja meg kapuit a családok számára.

Továbbra is él az emelkedő tendencia a bölcsődei szolgáltatás igénye iránt, a férőhelybővítés továbbra is aktuális. Az új bölcsőde alapkő letétele után az építkezés megkezdődött és folyamatos.

***Szociális pályázat*** - leromlott városi területek rehabilitációja (TOP-4.3.1-16) feladaton a teljesülés 1,92 %. A megvalósításhoz szükséges tervek birtokban lefolytatásra kerültek a szükséges ajánlatkérések valamennyi projekt elem és a műszaki ellenőr vonatkozásában. A képviselő-testület a szeptemberi ülésén külön előterjesztés keretében értesül a megvalósítás jelenlegi állásáról és a megvalósításhoz szükséges további forrás biztosításának igényéről.

***Városi csapadékvíz hálózat fejlesztése pályázat*** (TOP-2.1.3) feladaton a teljesülés 1,11 %. A pályázat jelenlegi állásáról a képviselő-testület a szeptemberi rendkívüli testületi ülésén kapott információt az erre vonatkozó hivatali előterjesztésben.

A ***Daru zug parkolók*** építésére 64,34% vonatkozó, kivitelező kiválasztására irányuló, három eredménytelen közbeszerzési kiírást követően sikerült a vállalkozási szerződést megkötni 2022. március közepén, mely a teljesítési határidő vonatkozásában június 15-én módosult. A módosítás indoka az időközben lejárt tervek áramszolgáltató általi ismételt jóváhagyása illetve az ehhez kapcsolódó, az áramszolgáltató és önkormányzat között létrejött együttműködési megállapodás megléte. Az áramszolgáltató által aláírt megállapodás szeptember 6-án érkezett meg az önkormányzathoz. A beruházás jelenleg 80 %-os.

***Új rendezvényközpont Hajdúszoboszlón*** pályázat feladaton (előkészítés, tervek) a teljesülés 32,98 %. Az önkormányzat nettó 400.000 E Ft támogatást nyert el a Konferenciaközpont kialakításának előkészítési tevékenységeire. Ennek keretében kiválasztásra került a közbeszerzési tanácsadó, majd közbeszerzési eljárás eredményeként a tervező, aki - módosított szerződést követően – elkészítette „jóváhagyási tervet” a tervezéssel egybekötött kivitelezési munkálatokra vonatkozó közbeszerzési eljárás lefolytatásához. A beruházás nemzetgazdasági szempontból kiemelt üggyé nyilvánítását kezdeményezte az önkormányzat, melyet a Kormány az egyes beruházásokkal összefüggő közigazgatási hatósági ügyek nemzetgazdasági szempontból kiemelt jelentőségű üggyé nyilvánításáról, valamint egyes nemzetgazdasági szempontból kiemelt jelentőségű beruházásokkal összefüggő kormányrendeletek módosításáról szóló 32/2022. (II. 4.) Korm. rendelettel jóváhagyott. Lefolytatásra kerültek mind a műszaki ellenőri szervezet mind pedig a kivitelező kiválasztására irányuló feltételes közbeszerzési eljárások, illetve indikatív ajánlatkérésre került sor az eszközbeszerzésre vonatkozóan, így az előkészítési szakasz pályázati zárása megtörtént augusztus 31-én. A megítélt támogatásból mindösszesen bruttó 172.819.974 Ft felhasználása történt meg, így rendelkeztünk nettó 263.921.280 Ft összegű támogatás visszautalásáról.

Valamennyi várható költség ismeretében Polgármester úr a Miniszterelnökséget vezető Miniszter részére levelet küldött a megvalósításhoz szükséges anyagi forrás biztosítása érdekében.

***TOP PLUSZ Turisztikai pályázat*** feladaton a teljesülés 0%. A pályázat benyújtásra és befogadásra került, annak bírálata folyamatban van.

***LEADER-pályázat – külterületi kerékpárút karbantartó gép beszerzése*** ÖNRÉSZ feladaton a teljesülés 1,34 %. A képviselő-testület márciusi ülésén döntött a karbantartó gép beszerzésének a pályázat eredményétől független indításáról. Időközben az önkormányzat kérelmét támogatásra érdemesnek ítélték 28.657.148 Ft támogatási összeg megítélése mellett. A beszerzés lebonyolításra került, a kötelező biztosítás megkötése megtörtént, jelenleg a gép forgalomba helyezése van folyamatban, annak átadására legkésőbb szeptember 21. napjáig kerül sor, így a pénzügyi teljesülés az utolsó negyedévben realizálódik.

***„Országos Bringa Program” pályázat*** önrész feladaton a teljesülés 3,47 %. A pályázat sajnos nem nyert, melyről korábban már tájékoztattuk a képviselő-testületet.

***Bölcsőde konyhafejlesztés*** feladaton a teljesülés 6,39 %. A kivitelezés június első napjaiban megkezdődött. A munkálatok várható befejezési határideje a módosított vállalkozói szerződés alapján szeptember 1-je. Jelenleg az üzempróbák zajlanak, így a pénzügyi teljesítés az utolsó negyedévben esedékes.

***Repülőtéren tűzcsap létesítése*** feladaton a teljesülés 0% tekintve, hogy a létesítésre vonatkozó műszaki dokumentáció augusztusban készült el. Jelenleg a kivitelezési munkálatok pályáztatása zajlik, így pénzügyi teljesülés az év utolsó negyedévében esedékes.

***Fásítás*** feladaton a teljesülés 34,60%. Teljesülésként a város részére vállalkozói felajánlásként érkezett 80 db nyárfa ültetése történt meg 355.600 Ft értékben a Fácán, Földesi és Kötelesi dűlőkön. Az idei fásításra vonatkozó hivatali-üzemeltetői javaslatról a képviselő-testület várhatóan a szeptemberi ülésén dönt.

***2021-2027. uniós pályázati ciklushoz kapcsolódó fejlesztési tervek*** feladaton a teljesülés 46,61 %, azonban a teljes keret lekötött kötelezettségvállalással. A teljesülés az év eleji beadási határidővel benyújtott pályázatokhoz kapcsolódó tervek elkészítését tartalmazza, azonban a Megalapozó Dokumentumok elkészítésére vonatkozó pénzügyi teljesítés csak a pályázatok eredményhirdetését követően esedékes.

***TOP PLUSZ épületek energetikai korszerűsítése pályázat*** 1,46 %. A projekt támogatási szerződése 2022. május 04-én került aláírásra. A megvalósításhoz kapcsolódóan először a kiviteli terv készítését szükséges indítani, mely a pályázatban tervezett ütemezés szerint szeptember hónapban esedékes.

***Debreceni útfél – Tessedik utca*** kereszteződés ***közvilágítás*** kiépítés 0%. Vállalkozó közel 2 hónapos előteljesítése alapján a kivitelezés lezárult augusztus 5-én, így a pénzügyi teljesülés a III. negyedévben már realizálódik.

***Gyalogátkelőhelyek tervezése*** feladaton a teljesülés 0%. A képviselő-testület 2022. június 30-i ülésén döntött a Dózsa György úton és az Ady Endre úton gyalogátkelőhelyek tervezési munkálatainak elvégzéséről. A József Attila utcai gyalogátkelőhely lehetséges kialakításával kapcsolatos előterjesztésünket a szeptemberi ülésen tárgyalja a képviselő-testület, mely döntést követően tudja a Városfejlesztési Iroda az ajánlatkérést lefolytatni a tervezésekre vonatkozó megbízási szerződések megkötése érdekében.

***Traffibox kiépítése*** feladaton a teljesülés 0%. Jelenleg a telepítéshez szükséges elektromos teljesítmény igény benyújtásának előkészítése zajlik.

***Közvilágítási földkábel kiépítése*** 0%. A Körner Béla utcán a kábel kiépítésére vonatkozó szerződést megkötötte az önkormányzatunk a képviselő-testület döntése alapján, a tervezésre, engedélyezésre valamint a kivitelezésre rendelkezésre álló határideje a vállalkozónak 2023. április 30-a, így pénzügyi teljesülése a következő évben realizálódik.

**Felújítások (14. sz. melléklet)**

***Szennyvíz és ivóvíz közmű beruházás*** feladatokon a teljesülés 0%. A MEKH (Hivatal) által 2022.01.01-2022.12.31. közötti időszakban kijelölt üzemeltető elkészítette javaslatát a szükséges beavatkozásokra vonatkozóan, melyet a Hivatal hagy jóvá. A hivatali jóváhagyást birtokolja a cég, melynek részleteiről külön előterjesztés keretében tájékoztatjuk a képviselő-testületet.

***TOP PLUSZ belterületi utak felújítása pályázat*** feladaton a teljesülés 0%. A pályázat benyújtásra és befogadásra került, annak bírálata folyamatban van.

***Mező utca önerő*** feladaton a teljesülés 0,51 %. A testület döntése alapján megkezdődött a kivitelezési munkálatok vállalkozásba adásának előkészítése a pályázat bírálatát megelőzően. Jelenleg a közbeszerzési felhívás véglegesítése van folyamatban, az eljárás lebonyolítása a szerződéskötésig legfeljebb 60 nap, így terveink szerint a kivitelezésre 6 hónap áll majd a nyertes ajánlattevő rendelkezésére.

***Szociális nappali ellátások*** (szenvedélybeteg, fogyatékos betegek, hajléktalanok nappali ellátása és krízisszálló) ***kialakításá***nak költségei feladaton a teljesülés 0%. Az önkormányzat a Horogh-ház átalakítására benyújtott pályázata sajnos nem nyert.

***Csokonai utcai csapadékvíz elvezető*** nyílt burkolt árok felújítása a páratlan oldalban feladaton a teljesülés 0 %. A kivitelezésre vonatkozó vállalkozási szerződés augusztus közepén megkötésre került, a helyi rendelet szerint a munkálatok megkezdésére csak szeptember hónaptól van lehetőség. A kivitelező e hónap második felében vonul fel a területre, mely munkálatok elvégzésére a határidő: 2022. október 28.

***Vásártér sor csapadék csatorna felújítási*** terve feladaton a teljesülés 0%, mivel annak pénzügyi teljesítés áthúzódik az utolsó negyedévre.

***Keleti-főcsatorna Nádudvari szakasz*** útjavítás anyagköltsége 0%, a munkálatok már a nyár folyamán elkészültek, viszont pénzügyi teljesülése a III. negyedévben esedékes.

***TOP PLUSZ-3.3.1-21 pályázat - Lurkó Óvoda felújítása*** feladaton a teljesülés 0%, mivel a benyújtott és befogadott pályázat bírálata jelenleg is folyamatban van.

Az ***Erzsébet utcai gyalogoshíd felújítása*** kereten a teljesülés 0%. A munkálatok jelenleg is folyamatban vannak az érvényes vállalkozási szerződés alapján, a vállalkozó teljesítési határideje: 2022. október 31.

Kérem a Tisztelt Képviselő-testületet a 2022. év első 7 hónapjáról szóló tájékoztatót megtárgyalni és az alábbi határozati javaslatot elfogadni szíveskedjen.

Határozati javaslat:

**Hajdúszoboszló Város Önkormányzatának Képviselő-testülete a 2022. évi költségvetés I-VII. hónap végrehajtásáról szóló tájékoztatót tudomásul veszi. Felkéri valamennyi költségvetési intézmény vezetőjét, hogy az év további részében is a takarékos gazdálkodás elveinek figyelembevételével járjanak el.**

Határidő: **azonnal**

Felelős: **Polgármester**

**Jegyző**

**Hajdúszoboszló, 2022. szeptember 11.**

**Bárdos Ilona**

***gazdasági irodavezető***